**ПРОФЕСИОНАЛНА АВТОБИОГРАФИЯ**

**на Надка Костадинова Динева**

Име и адрес на работодателя: Първо основно училище „Св. Св. Кирил и Методий“, гр. Гоце Делчев, ул. „Отец Паисий“ №4

Email: dineva@parvo-gd.org

Професионално портфолио: <http://dineva.weebly.com/>

Телефон: +359 895543033

 Учител съм по английски език от 1998 година в Първо основно училище „Св. Св. Кирил и Методий“, гр. Гоце Делчев. Завършила съм Начална училищна педагогика и Английска филология в ЮЗУ „Неофит Рилски“, както и Религия в СУ „Св. Климент Охридски”, София. Притежател съм на Първа професионално-квалификационна степен

 Ученици, подготвени от мен, представят Първо основно училище „Св. Св. Кирил и Методий“ в областния кръг на състезанието „Spelling bee“, а през 2020/2021 учебна година мой ученик се класира на първо място в областното състезание, а след това стана национален шампион на България „Spelling bee 2021“, а аз бях удостоена със специална грамота – „Грамота за подготовка на национален финалист в Националното състезание по правопис на английски език Bulgarian National Spelling Bee 2021“, проведено в София на 24 април 2021 г.

 От 2015 година представям област Благоевград в Националния фестивал на авторската драматургия и театър на английски език, където авторските ми театрални разработки, както и особено развитите актьорските умения на учениците, биват отличавани с грамоти от МОН. През 2018 г. авторската постановка „Little flower girl" получи грамота за „Най-въздействащо представление“ и „Най-добра женска роля“. През 2019 г. авторската пиеса „Unwished wishes“ бе отличена с грамота за „Най-добро произношение на английски език“ и „Най-добро екипно представление“. 2020 г. постановката „Mission of Hope“ отново бе класирана за национален кръг, провеждането на който бе отменен заради епидемичната обстановка.

 Всяка година мои ученици се класират за участие в областния кръг на състезанието за речеви и комуникативни умения на английски език. През 2019 г. ученик от Първо ОУ „Св. Св. Кирил и Методий“, се класира на трето място с резултат 138 точки от максималните 165, а през 2018 г. ученик, представящ училището ни, зае второ място в областното състезание.

 Всяка учебна година подготвям ученици, които постигат максимален резултат в състезанието на СНУ „Аз общувам с Европа“, а в националното състезание на английски език “Многознайко“ през април 2021 г., участниците бяха отличени със златни медали и грамоти.

 Първо основно училище „Св. Св. Кирил и Методий“ получи координационната роля в международен проект по Програма Еразъм + „Next step of social life learning through English“, на който бях автор и координатор, и който бе отличен със сертификат „eTwinning Quality Label“ през м. октомври 2018 г. Моята упоритост, постоянство, отговорност, както и умението за работа в екип, ми позволяват осъществяване умело координиране на няколко международни проекта по Еразъм +, КД 2: „Reading“ № 2019-1-RO01-KA229-063963\_3, чиято цел е развитието на умението *четене с разбиране* на ученици от партньорски страни – България, Румъния, Литва, Испания и Турция. През 2020 г. училището ни получи финансиране по още четири проекта на Програма Еразъм+, на които съм координатор: „Open to the future“ № 2020-1-BG01-KA229-079214\_1, с координатор българската институция, както и партньор по останалите три „Robotyczna szkoła humanistów“ № 2020-1-PL01-KA229-081781\_2; „Let's help our earth live longer“ № 2020-1-IT02-KA229-079814\_2; и „Back in time with an old photo“ № 2020-1-IT02-KA229-079332\_5

 Отличена съм със знак „Awarded eTwinner“ от eTwinning общността на училищата в Европа. През 12.10.2020 г. получих сертификат eTwinning quality label - Национален знак за качество за проекта „smART Democracy!: Creativity to promote Democratic Participation“ от Национално звено за координация България. На 27.10.2021 г. проектът бе отличен от Европейското звено за координация със сертификат eTwinning quality label – Eвропейски знак за качество за проекта „smART Democracy!: Creativity to promote Democratic Participation“ и същият проект бе удостоен с признанието „Най-добър eTwinning проект“. Активното ми участие в тази дигитална платформа, участието в онлайн курсове за професионално развитие, екипната работа с учители от училището по няколко проекта, отличи Първо основно училище „Св. Св. Кирил и Методий“ със знака „eTwinning училище“ за втори път, като тази награда определя институцията ни за лидер в сферата на дигиталната практика, практиката за електронна безопасност, иновативните и креативните подходи към педагогиката, поощряването на непрекъснатото професионално развитие на персонала, както и насърчаването на практики за съвместно обучение сред учителите и учениците.

 Като най-високо постижение в професионалното си развитие, постигнато към този момент, определям одобрената кандидатура и допускането ми в конкурса „eTwinning Ambassadors 2021“, който завърших успешно през януари 2022 г. с 99 от 100. Като посланик осъществям професионалната си мечта да разпространявам приоритетите на eTwinning общността и Програма „Еразъм+“ сред учителите в България, и по-специално -в област Благоевград.

 Бях одобрена и удостоена със сертификат за участие в онлайн Национална конференция „Насърчаване на четенето“, 28-31 юли 2020 г., където споделих опит и представих разработката си „Четене без край“, както и през 28-30 2022 с есето „Споделенето четене“

 Непрекъснато повишавам професионалния си опит чрез участия в дистанционни и присъствени квалификационни курсове. През септември 2019 година получих финансиране на кандидатурата си от ЦРЧР като представител на България в Транснационално сътрудничество между Националните агенции по Програма „Еразъм+“. С цел да насърча обмяната на добрите практики по Програмата, представих българския опит на международна конференция в Рига, Латвия. През м. октомври 2019 г., след участие в конкурс, бях одобрена от Националното звено за координация по дейност eTwinning, България за участие в годишната eTwinning конференция в Кан, Франция, където разпространих добрите си практики сред учители от Европа.

 Активно работя и споделям опита си по проект „Креативност, мотивация, иновации“, с който Първо ОУ „Св. Св. Кирил и Методий“ стана едно от първите иновативни основно училище в област Благоевград. Споделям богатия си педагогически опит чрез провеждане на открити уроци и вътрешноквалификационни семинари както сред учителите в училището, така и сред колеги от други училища по проект на МОН „Иновативни училища“.

 Непрекъснатото си професионално развитие споделям чрез ежегодното участие в Национален научно-практически форум „Иновации в обучението и познавателното развитие“. Имам и редица публикации в списание „Образование и технологии“. Тези статии представят новите педагогически подходи и методи на обучение в съвременната класна стая в българското училище.

 Притежавам много сертификати и удостоверения от участие в национални и международни състезания, семинари и курсове. Пълният им списък е посочен в Моето професионално портфолио – [Образование](http://dineva.weebly.com/105010741072108310801092108010821072109410801086108510851080-1082109110881089108610741077.html).

 Ефективно си взаимодействам и сътруднича с родителите, като целенасочено работя за личностно развитие и усъвършенстване на индивидуалните компетентности на всеки един ученик. Последователната и целенасочената ми работа като класен ръководител на 7а клас е в пряка връзка с постигнатите високи резултати на учениците и формирането им като сплотен и отговорен клас. В резултат на това класът ми е и с най-висок успех през учебната 2019/2020 г. и 2020/2021 г. и е отличен в националния конкурс „Най-усмихнат клас на България 2019“ с грамота „Креативна снимка 2019“.

 Видно от гореизложеното, не без основание, може да бъде направен извод, че устремът ми към непрекъснато професионално развитие е постоянен. Редицата награди и постижения, голяма част от тях, свързани с успешни изяви на моите ученици, са сигурен знак за успешната ми работа в сферата на образованието. В своя професионален път се стремя да надхвърля както границите на собственото си училище, така и националните такива, в опит да почерпя максималното от международните образователни иновации, като наученото прилагам на практика тук, сред ученици и колеги. Старая се да бъда педагогически специалист, вписващ се в образа на европейския модерен учител, съчетаващ иновационните инструменти с методите на традиционното образование.